I. L'objectiu del Projecte de decret sobre el qual es dictamina és facilitar la identificació dels mossos d'esquadra, més enllà de les previsions del Decret 184/1995, de 15 de juny, de regulació dels uniformes reglamentaris, els distintius, les salutacions i la identificació del cos de la Policia de la Generalitat-Mossos d'Esquadra, que en l'article 15 fa referència, d'una banda, a la targeta d'identitat professional i, de l'altra, a la placa insígnia, descrites respectivament als articles 16 i 17.
I, això, establint ara, a més, la incorporació a determinades peces de l'uniforme d'una veta adherent, en la qual ha de constar el número d'identitat professional.
En definitiva, es tracta de facilitar la previsió de l'article 9.1 de la Llei 10/1994, d'11 de juliol, de la Policia de la Generalitat-Mossos d'Esquadra, que en el seu incís final indica que en tot cas els membres del cos han de facilitar sempre llur identitat professional.
La competència autonòmica per dictar la disposició projectada es fonamenta en la que l'article 13 de l'Estatut reconeix a la Generalitat per crear una policia autonòmica.
Aquest Dictamen s'emet, atesa la condició de disposició de caràcter general del decret que es projecta, raó per la qual s'insereix en la previsió de l'article 3.1.b) del Decret legislatiu 1/1991, de 25 de març, que conté el Text refós de les lleis reguladores de la Comissió Jurídica Assessora.
La tramitació del Projecte ha estat molt senzilla, però atès el seu contingut resulta suficient.
En realitat, l'únic tràmit específic ha estat l'emissió de l'informe del Consell de la Policia-Mossos d'Esquadra, preceptiu segons l'article 53.e) de l'esmentada Llei 10/1994, que ha tingut lloc en data 26 de novembre del 2002, i que ha estat positiu, segons que resulta de la certificació que s'adjunta a l'expedient.
L'expedient conté tota la documentació legalment exigible, inclòs l'informe de l'Institut Català de la Dona sobre l'anomenat impacte de gènere.
Cal assenyalar, però, que si bé la memòria que figura a l'expedient, segons que resulta dels antecedents, és de 21 d'octubre del 2002, l'informe cost-benefici és de 12 de desembre següent; per tant, posterior a la submissió del Projecte a la consideració d'aquell Consell, quan de l'article 63.2 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, es dedueix que tots els documents s'han d'elaborar abans de la intervenció en el procediment de qui correspongui.
L'expedient es tanca amb l'informe jurídic preceptiu, signat per l'advocada de la Generalitat.
El contingut de la disposició és certament breu, però cal fer-hi algunes observacions.
a) La primera fa referència a la seva denominació, segons la qual es tracta de determinar «els elements identificatius de determinades peces dels uniformes», quan és així que en el Projecte només es fa referència a un sol element d'identificació: una veta adherent de color blau.
Per tant, més pròpiament, l'única cosa que es fa és introduir un nou element d'identificació a aquells altres dos dels articles 16 i 17 del Decret 184/1995.
b) Caldrà fer constar al final del preàmbul la referència a aquest Dictamen, segons que resulta de l'article 5.3 d'aquell Decret legislatiu 1/1991 i de l'article 18 del Decret 127/1991, de 17 de juny, que conté el Reglament de la Comissió Jurídica Assessora.
c) Finalment, en bona tècnica normativa, seria millor que el text de l'annex s'incorporés al de l'article únic del Projecte.
L'ús d'annexos en les disposicions normatives té sentit quan cal fer una sèrie d'especificacions al text principal, que si s'hi incloguessin el dilatarien excessivament, o farien difícil la seva lectura com un text seguit.
I aquest no és evidentment en aquest cas.
El contingut de l'annex es limita, en efecte, a cinc ratlles que indiquen les peces de l'uniforme a les quals caldrà adherir la veta identificatòria i és, per tant, un contingut que, amb la corresponent variació en la seva redacció, pot perfectament ser objecte d'aquella incorporació.
Finalment, cal assenyalar que, segons que resulta de les peces enumerades en l'esmentat annex, la veta no s'haurà de dur amb els uniformes de gala.
Es pot elevar al Govern el Projecte de decret pel qual es concreten els elements identificatius de determinades peces dels uniformes de la Policia de la Generalitat-Mossos d'Esquadra, amb les observacions formulades en el fonament jurídic IV.